ישיבת חירום של ועדי הגנים עם עיריית רעננה: "התנהגותן של הסייעות אינה מקובלת עלינו"
על רקע חוסר הסדרים באיוש הסייעות בגני הילדים כמו גם התנהגותן לאחרונה בהגשת ארוחות הצהריים, נפגשו אמש (שני) ועדי הגנים עם בכירים בעיריית רעננה ודרשו הבהרות. יו"ר ועד הורי הגנים, יואב קופמן: "סייעות משרד החינוך מעלות הרבה מאוד דרישות וטוענות להרבה זכויות, אבל כל מי שטוען להרבה זכויות צריך להכיר גם בכך שיש לו חובות"
אי-סדרים רבים עולים בשבועות האחרונים בנושא הסייעות משרד החינוך וגני יול"א ברעננה - הודעת הסתדרות המורים כי הגנים ברעננה ישבתו בתחילת דצמבר וכן איומים כי הסייעות יפסיקו להגיש ארוחת צהריים ופערי כוח אדם משמעותיים.
על מנת לעשות סדר בדברים, נפגשו אתמול (שני) חברי ועד הורי הגנים בעיר עם בכירים בעיריית רעננה: "חוסר הסדרים שנחשפים חדשות לבקרים אינם מקובלים עלינו, כמו גם ההשבתה והתנהגות הסייעות. אנחנו מבקשים הבהרות מהעירייה", אומר יואב קופמן, יו"ר ועד הורי הגנים.
"סייעות משרד החינוך מעלות הרבה מאוד דרישות וטוענות להרבה זכויות", המשיך קופמן, "אבל כל מי שטוען להרבה זכויות צריך להכיר גם בכך שיש לו חובות ולחילופין גם כשהרבה פעמים הוא לא ממלא את חובותיו העירייה מגבה אותו".
לקופמן יש הסבר מדוע לדעתו יש בעיה חריפה באיוש הסייעות בגנים: "מעבר לעובדה שזו בעיה ארצית רחבה, עיריית רעננה חרתה על דגלה שגנים לא יסגרו, ובאמת גנים לא נסגרים למרות שמאוד קל להגיד 'אוקי אין לי צוות' ולסגור את הגן. ועדיין, למרות כל מיני חוסרים של כוח אדם, זה לא קורה. המטרה היא לראות איך מתמודדים עם זה בצורה המיטבית".